เร่งตั้ง ก.อุดมฯ ให้เสร็จในรัฐบาลนี้
เมื่อวันที่ 26 มิ.ย. นพ.อุดม คชินทร รมช. ศึกษาธิการ (ศธ.) กล่าวถึงความคืบหน้าการจัดตั้งกระทรวงการอุดมศึกษา วิจัยและนวัตกรรม ว่า ได้หารือร่วมกับ พล.อ.อ.ประจิน จั่นตอง รองนายกรัฐมนตรี มีความเห็นตรงกันว่าควรที่จะจัดตั้งกระทรวงการอุดมฯให้แล้วเสร็จภายในรัฐบาลนี้ แต่การดำเนินการยังคงติดขัดในเรื่องของหน่วยงานด้านการวิจัย และกระทรวงวิทยาศาสตร์ และเทคโนโลยีที่ยังมีความเห็นว่าหน่วยงานด้านการวิจัยควรมีสถานะเป็นหน่วยงานอิสระ ไม่อยู่ภายใต้กระทรวง ซึ่งตนคิดว่าการดำเนินการในเรื่องนี้มีหลายรูปแบบ เพียงแต่มองว่าการรวมทุกหน่วยงานให้มาอยู่ภายใต้กระทรวงใหม่จะทำให้เห็นภาพใหญ่ และสามารถแบ่งงานได้อย่างชัดเจน ไม่ทับซ้อนเรื่องการทำงานและนโยบาย นอกจากนี้ ในส่วนของสภานโยบายวิจัยและนวัตกรรมแห่งชาติ (สวนช.) จะอยู่ในสังกัดสำนักนายกรัฐมนตรี ทำหน้าที่ดูแลนโยบายนวัตกรรมทั่วประเทศ และเพื่อให้เกิดความเป็นหนึ่งเดียวกันควรจะให้กระทรวงการอุดมฯเป็นฝ่ายเลขานุการของ สวนช. ซึ่งตนคิดว่าจะทำงานได้เชื่อมต่อกันและเห็นภาพในทิศทางเดียวกัน,เรื่องที่สำคัญตอนนี้คือเราออกแบบโครงสร้างเรื่องการทำงานให้ดี โดยเฉพาะการสร้างกลไกให้เชื่อมโยงในแนวราบระหว่างหน่วยงานที่มาอยู่ภายใต้กระทรวงใหม่นี้ ซึ่งคณะทำงานเตรียมการจัดตั้งกระทรวงการอุดมศึกษาฯ จะเข้ามาดำเนินการในเรื่องนี้ สำหรับเรื่องการยกร่างกฎหมายต่างๆ จะต้องปรับปรุง พ.ร.บ.กระทรวง ทบวง กรม และ ยกร่างพ.ร.บ.วิจัยและนวัตกรรม โดยมีสำนักงานคณะกรรมการพัฒนาระบบราชการ (กพร.) เป็นเจ้าภาพ ยกร่างทั้ง 2 ฉบับให้แล้วเสร็จภายในสิ้นเดือน มิ.ย.นี้ เพื่อเสนอคณะรัฐมนตรี (ครม.) พิจารณาโดยเร็วที่สุด รมช.ศธ.กล่าว.
ความคืบหน้าการจัดตั้งกระทรวงการอุดมศึกษา วิจัยและนวัตกรรม ว่าได้หารือร่วมกับ พล.อ.อ.ประจิน จั่นตอง รองนายกรัฐมนตรี มีความเห็นตรงกันว่าควรที่จะจัดตั้งกระทรวงการอุดมฯให้แล้วเสร็จภายในรัฐบาลนี้
กระทรวงการอุดมศึกษา,ตั้งกระทรวงใหม่,กระทรวงศึกษาธิการ,อุดม คชินทร,ประจิน จั่นตอง